CELEX: 62016TN0881
Language: fi
Date: 2016-12-14 00:00:00
Title: Asia T-881/16: Kanne 14.12.2016 – HJ v. EMA

13.2.2017   
            
            
               FI
            
            
               Euroopan unionin virallinen lehti
            
            
               C 46/24
            
         Kanne 14.12.2016 – HJ v. EMA
   (Asia T-881/16)
   (2017/C 046/27)
   Oikeudenkäyntikieli: ranska
   
      Asianosaiset
   
   
      Kantaja: HJ (Lontoo, Yhdistynyt kuningaskunta) (edustajat: asianajajat L. Levi ja A. Blot)
   
      Vastaaja: Euroopan lääkevirasto (EMA)
   
      Vaatimukset
   
   Kantaja vaatii, että unionin yleinen tuomioistuin
   
               —
            
            
               velvoittaa vastaajan suorittamaan kantajalle yhden euron symbolisen korvauksen aiheutuneesta aineettomasta vahingosta
            
         
               —
            
            
               määrää vastaajan poistamaan kantajan henkilöstökansiosta 22.7.2015 laaditun muistion ja tämän johdosta vastauksen, jonka kantaja oli liittänyt siihen 23.7.2015
            
         
               —
            
            
               tarvittaessa kumoamaan sopimusviranomaisen 21.3.2016 tekemän päätöksen, jolla hylättiin kantajan 26.11.2015 esittämä korvausvaatimus ja kumoamaan sopimusviranomaisen 19.10.2016 tekemän päätöksen, jolla hylättiin kantajan ensin mainittuun päätökseen 20.6.2016 kohdistama valitus
            
         
               —
            
            
               velvoittaa vastaajan korvaamaan oikeudenkäyntikulut kokonaisuudessaan.
            
         
      Oikeudelliset perusteet ja pääasialliset perustelut
   
   Kanteensa tueksi kantaja vetoaa yhteen kanneperusteeseen, jossa se esittää, että käsiteltävässä asiassa täyttyvät edellytykset Euroopan unionin sopimussuhteen ulkopuolisen vastuun syntymiselle: moitteenalainen menettely on lainvastainen, aiheutunut vahinko on todellinen ja menettelyn ja väitetyn vahingon välillä vallitsee syy-yhteys. Kantajan mukaan hänen henkilöstökansioonsa kuuluvia asiakirjoja, jotka oli saatettu julkisiksi ja joihin kenellä tahansa Euroopan lääkeviraston toimihenkilöllä on ollut jonkin aikaa pääsy, ei ole käsitelty lojaalisti ja lainmukaisesti vaan käytetty muihin tarkoitusperiin kuin ne, joita varten ne oli koottu, ilman että kantaja olisi nimenomaisesti antanut tähän luvan. Tämänkaltaisten arkaluontoisten tietojen julkistaminen on loukannut kantajan integriteettiä ja hänelle on siitä aiheutunut todellista ja pysyvää aineetonta vahinkoa. Kantajan mukaan vahingon on katsottava johtuvan täysin Euroopan lääkeviraston sääntöjenvastaisesta menettelystä.